AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS

SĒDES PROTOKOLS Nr. 153

2016. gada 14.decembrī plkst.10.00

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Ainars Latkovskis

Kārlis Seržants

**Kārlis Krēsliņš**

**Jānis Ādamsons**

**Ringolds Balodis**

**Aleksejs Loskutovs**

**Jānis Ruks**

**Edvīns Šnore**

**Zenta Tretjaka**

**Mihails Zemļinskis**

*citas personas:*

• Aizsardzības ministrijas Krīzes vadības departamenta direktors Vitālijs Rakstiņš

• Aizsardzības ministrijas Starptautisko operāciju politikas nodaļas vecākais referents majors Juris Čudo

• Iekšlietu ministrijas parlamentārā sekretāre Evika Siliņa

• Iekšlietu ministrijas Nozares politikas departamenta direktora vietnieks Jānis Bekmanis

• Valsts policijas Galvenās Kārtības policijas pārvaldes Koordinācijas un kontroles pārvaldes Licencēšanas un atļauju sistēmas biroja priekšnieka vietnieks Andris Melkers

• Latvijas Bankas Juridiskās pārvaldes vecākais juriskonsults Rolands Pīpiņš

• Latvijas drošības biznesa asociācijas prezidents Jānis Zeps

• Latvijas drošības biznesa asociācijas pārstāvis Guntars Loba

• Juridiskā biroja vec. jur. padomniece Līvijas Millere

• AIKNK vec. konsultante Ieva Barvika

* AIKNK konsultanti: Margita Markevica, Inese Silabriede

**Sēdi vada:** komisijaspriekšsēdētājs A.Latkovskis

**Sēdi protokolē:** M.Markevica

**Sēdes veids:** atklāta

Darba kārtība:

1. Saeimas lēmumprojekts "Par termiņa pagarināšanu Latvijas Nacionālo bruņoto spēku karavīru dalībai Ziemeļatlantijas līguma organizācijas vadītajā operācijā Afganistānā".

2. Likumprojekts “Grozījums Apsardzes darbības likumā” (626/Lp12) 3. lasījums.

3. Likumprojekts “Grozījumi Apsardzes darbības likumā” (636/Lp12) 3. lasījums.

A.Latkovskis: iepazīstina klātesošos ar darba kārtību. Aicina izskatīt darba kārtības pirmo punktu lēmumprojektu "Par termiņa pagarināšanu Latvijas Nacionālo bruņoto spēku karavīru dalībai Ziemeļatlantijas līguma organizācijas vadītajā operācijā Afganistānā".

Norāda, ka komisija šo lēmumprojektu tikai izskata pēc būtības. Aicina Aizsardzības ministrijas pārstāvjus pamatot termiņa pagarināšanu.

V.Rakstiņš: skaidro, ka misijas mērķis ir saistīts ar NATO stratēģijas un rīcības ilgtermiņa plānošanu un uzdevumiem, turpinot vietējo drošības spēku apmācības operāciju līdz 2020.gadam. Arī ANO atzinīgi novērtējusi sniedzamā atbalsta nozīmīgumu, ka arī paudusi gatavību pārskatīt operācijas mandātu atkarībā no ANO DP apsvērumiem par situāciju Afganistānā (AFG). NBS karavīru iesaiste paredzēta līdzšinējā apjomā. Savukārt ilgtermiņa finansiālā atbalsta sniegšana AFG noteikta MK noteikumos Nr. 386, kur paredzēts finansiālo atbalstu sniegt līdz 2020.gadam. Tādējādi tiks nodrošināts ilgtermiņa redzējums, ar ko sabiedrotie un AFG varēs rēķināties.

J.Ādamsons: uzskata, ka misijas uzdevumi, kurus NATO un sabiedrotie savulaik izvirzīja, nav izpildīti. Jautā, cik ilgi vēl misija turpināsies.

V.Rakstiņš: norāda, ka šī ir jauna misija. Iepriekšējās misijas uzdevumi ir izpildīti. Jaunā misija nav militāra operācija, tai ir citi uzdevumi, kas saistīta ar vietējo spēku apmācību un ekspertu piesaistīšanu. Misija paredzēta līdz 2020.gadam.

E.Šnore: jautā, cik liels ir Latvijas sniegtais finansiālais atbalsts.

V.Rakstiņš: informē, ka tie ir 500 tūkstoši eiro gadā aizsardzības budžeta ietvaros.

K.Krēsliņš: interesējas, kādus rezultātus Aizsardzības ministrija cer sasniegt NATO ietvaros, piedaloties misijā AFG, un cik ilgi tā varētu turpināties, jo talibi nav uzvarēti.

**A.Latkovskis**: jautā, kādās jomā NBS nodrošina vietējo spēku apmācību.

**J.Čudo**: informē, ka patlaban AFG ir plānošanas, inženiertehniskie, tai skaitā sapieru virsnieki, kā arī AFG spēku struktūru koordinēšanas padomdevēju komandiera vietnieks plānošanas jautājumos un satelītu virsnieks.

**A.Latkovskis**: ierosina lēmumprojektu atbalstīt.

*Deputātiem iebildumu nav.*

**Lēmums**:

- atbalstītlēmumprojektu "Par termiņa pagarināšanu Latvijas Nacionālo bruņoto spēku karavīru dalībai Ziemeļatlantijas līguma organizācijas vadītajā operācijā Afganistānā".

**A.Latkovskis**: aicina izskatīt darba kārtības otro punktu **-** likumprojektu **“Grozījums Apsardzes darbības likumā” (626/Lp12).**

Norāda, ka likumprojekts ietilpst likumprojektu paketē par Latvijas Banku, un priekšlikumi trešajam lasījumam nav iesniegti. Aicina atbalstīt trešajā lasījumā un virzīt izskatīšanai Saeimā.

*Deputāti likumprojektu atbalsta.*

**Lēmums:**

**-** likumprojektu **“Grozījums Apsardzes darbības likumā” (626/Lp12)** atbalstīt un virzīt izskatīšanai Saeimā 3.lasījumā.

**A.Latkovskis**: aicina izskatīt darba kārtības trešo punktu **-** likumprojektu **“Grozījumi Apsardzes darbības likumā” (636/Lp12).** Informē, ka Latvijas Drošības biznesa asociācija (LDBA) iesniegusi trīs ierosinājumus. Aicina iesniedzējus pamatot 1.priekšlikumu.

**G.Goba**: pamato LDBA priekšlikumu, norādot, ka LDBA konstatējusi nepilnības 4.panta pirmās daļas 6.punktā, par ko informējusi darba grupu. Spēkā esošā redakcija, nosaka, ka atbilstoši normatīvajos aktos noteiktajai kārtībai apsardzes darbinieks vienlaikus var vadīt (apmācīt) tikai vienu praktikantu. Ministru kabineta noteikumi Nr. 785 “Mācību prakses organizācijas un izglītojamo apdrošināšanas kārtība” nosaka prasības personām, kuras var vadīt mācību prakses. Likumprojektā noteiktais izņēmums4.pantā, ka apsardzes darbiniekam atļauts vadīt tikai vienu praktikantu, veido pretrunīgus nosacījumus starp abiem normatīvajiem aktiem.

**A.Latkovskis**: atgādina, ka budžeta paketē pieņemtajos grozījumos Apsardzes darbība likumā (Nr. 728) komisija atbalstīja 4.panta 6.daļas redakciju, kura tika noteikts, ka apsardzes darbinieks vienlaikus var vadīt (apmācīt) tikai vienu praktikantu. Aicina Iekšlietu ministrija pārstāvi sniegt atzinumu par LDBA priekšlikumu.

**A.Melkers**: neatbalsta ierosinājumu atteikties no normas, ka apsardzes darbinieks vienlaikus var vadīt (apmācīt) tikai vienu praktikantu. Norāda, ka iesniedzējs piedāvā likuma normas pakārtot MK noteikumiem, kas nav pareizi, jo MK noteikumiem jābūt pakārtotiem likumam. Norāda, ka LDBA priekšlikumā atšķirībā no 23.novembrī pieņemtās redakcijas tiek noteikts, ka praktikants apsardzes darbību var veikt kopā ar apsardzes darbinieku, un tas viņus padara apsardzes darbībā līdztiesīgus, nevis kā vadītāju un vadāmo.

**A.Loskutovs**: uzskata, ka likuma 4.panta redakcija nav pakārtota MK noteikumiem. Ja paliek pie pieņemtās redakcijas, nesaskata nekādas pretrunas, jo likums regulē speciālos noteikumus apsardzes jomā.

**K.Seržants**: arī norāda uz LDBA piedāvātā pēdējā teikumu redakcijā noteikts, ka praktikants var veikt apsardzes darbību kopā ar apsardzes darbinieku, taču vārds “var” rada nenoteiktību. Uzskata, ka jau pieņemtā redakcija ir precīzāka.

**J.Ādamsons**: nesaskata nekādu problēmu, ja tiek svītrots esošās redakcijas pēdējais teikums. Apsardzes darbinieks var vadīt arī vairākus praktikantus.

**A.Melkers**: uzskata, ka atsakoties no pēdējā teikuma, var veidoties situācija, ka negodīgi komersanti nodarbina vienu apsardzes darbinieku ar sertifikātu, kurš vada 10 praktikantus bez sertifikātiem.

**K.Krēsliņš**: atbalsta J.Ādamsona ierosinājumu atteikties no pēdējā teikuma.

**L.Millere**: skaidro, ka norma par ierobežojumu vadīt tikai vienu praktikantu tika pieņemta budžeta ietvaros un ir spēkā jau zināmu laiku. Jautā, kādas reālas problēmas šī norma ir radījusi.

**G.Goba**: skaidro, ka būtu jāatsakās no vārda “apmācīt”, jo bieži vien apsardzes darbiniekam nav likumam atbilstošas izglītības, lai varētu mācīt, bet viņš var vadīt praktikantu. Tāpat jautā, ko Valsts policijas izpratnē nozīmē vārds ”vadīt”.

**E.Siliņa**: norāda, ka norma paredz, ka apsardzes praktikantu, kas ieguvis atbilstošu izglītību, darbā ievada un vada apsardzes darbinieks.

**A.Latkovskis:** jautā, vai deputāti gatavi virzīt 1. priekšlikumu kā komisijas priekšlikumu.

*Deputāti 1.priekšlikuma virzīšanu kā komisijas priekšlikumu neatbalsta.*

**1.priekšlikums nav atbalstīts.**

**A.Latkovskis**: aicina izskatīt 2.priekšlikumu, kas ir identisks ar otrajam lasījuma iesniegtajam priekšlikumu, kurš netika atbalstīts.

**G.Goba**: pamato 2. un 3. priekšlikumu ar prezentāciju, kurā, izmantojot VID publicēto informāciju par apsardze nozari 2015.-2016.gadā, ilustrē situāciju, ka viņaprāt puse no fiziskās apsardzes darba ņēmējiem atrodas “ēnu ekonomikas “ riska grupā. Uzskata, ka ir pārāk liels mazo uzņēmumu skaits, bet patiesā labuma guvējs ir cits komersants. Priekšlikuma mērķis ir novērst “shēmošanu” valsts iepirkumos un izvairīšanos no sociālo iemaksu un nodokļu maksāšanas, ierobežojot fiziskas apsardzes licenču izsniegšanu ar minimālām prasībām. Piedāvātais grozījumi nosaka, ka personai ir tiesības organizēt un vadīt fiziskās un tehniskās apsardzes darbinieku darbu uzņēmumā, ja tā ir ieguvusi nepieciešamo profesionālo kvalifikāciju, kā arī ierobežo apsardzes mikrouzņēmumu darbinieku skaitu; Tas neattiektos uz komersantu, kas vēlas saņemt licenci apsardzes tehnisko sistēmu ierīkošanai.

**J.Ādamsons**: jautā, kā Valsts policija vērtē izskanējušo informāciju.

**A.Melkers**: skaidro licenču izsniegšanas kārtību pa veidiem un informē par attiecīgu normatīvo aktu izstrādāšanu. Atzīst, ka problēmas ir ar kontroles iespējām, un tās būtu risināmas ar darba grupas izveidi. Nākotnē būtu jāpievēršas licencēšanas kritēriju pilnveidošanai, kopā ar asociācijām nonākot pie kopīga risinājuma.

**J.Bekmanis**: atzīst, ka LDBA ierosinātie jautājumi par mazo uzņēmumu skaita samazināšanu apsardzes jomā ir interesanti un pēc savas būtības konceptuāli. Tomēr IM prioritāte ir sabiedriskās drošības un kārtības jautājumi, nevis komersantu savstarpējās ekonomiskās attiecības un intereses. Jautājums būtu risināms valdības līmenī kopā ar sadarbības partneriem no NVO, iesaistot arī Ekonomikas ministriju (EM). Neatbalsta LDBA priekšlikumus.

**J.Ādamsons**: atgādina, ka komisija divas reizes devusi uzdevumu LDBA 2. un 3. priekšlikumā minētos ierosinājumus iestrādāt Ministru kabineta noteikumos, taču EM nav tos atbalstījusi, norādot, kā tā būtu uzņēmējdarbības ierobežošana. Uzskata, ka apsardzes darbības jomā nav pieļaujami mikrouzņēmumi. Aicina IM risināt situāciju ar likumdošanas iniciatīvām. Atbalsta LDBA priekšlikumus, jo ar ekonomiskiem pārkāpumiem jācīnās ar ekonomiskām metodēm.

**E.Siliņa**: informē, ka IM ministrija jau senāk tika ierosinājusi ar MK noteikumiem ierobežot mikrouzņēmumu darbinieku skaitu, taču EM šo iniciatīvu neatbalstīja. Pirms budžeta pieņemšanas atkal aktualizēja šo jautājumu, taču EM to noraidīja, atsaucoties uz Cilvēktiesību tiesas spriedumiem, kuros šādi ierobežojumi tikai kvalificēti kā cilvēktiesību pārkāpumi.

**A.Latkovskis**: atzīst, ka J.Ādamsona un IM norādītās problēmas ir jārisina, taču uz trešo lasījumu virzīt LDBA priekšlikumus, kas pēc savas būtības ir konceptuāli jautājumi, kā komisijas priekšlikumus nebūtu pareizi. Piedāvā uzdot MK sagatavot likumdošanas priekšlikumus, nosakot stingrākus kritērijus fiziskās apsardzes jomā saistībā ar valsts un pašvaldību iepirkumiem, iesaistot arī citas ieinteresētās institūcijas.

**L.Millere**: norāda, ja galvenā problēma ir mikrouzņēmuma nodoklis, tad tā būtu risināma Mikrouzņēmuma nodokļa likumā ietvaros, nosakot kādās jomās piemērot un kādās nepiemērot. 2.priekšlikumā izteiktais ierosinājums par nepieciešamo profesionālo kvalifikāciju personai, kas organizēs un vadīs apsardzes darbinieku darbu, būtu apsverams. Taču uz trešo lasījumu nav atbalstāms 3.priekšlikums, kas ierobežo darbinieku skaitu.

**J.Zeps**: norāda, ka nav noteikts kādai kvalifikācijai jābūt komersantam, kurš saņem licenci un organizē un vada fiziskās apsardzes un inkasācijas apsardzes darbu. Norāda, ka vairākās Latvijas mācību iestādēs ir iespējams iegūt attiecīgu izglītību, tāpēc profesionālās kvalifikācijas kritēriji būtu obligāti jānosaka.

**A.Latkovskis**: jautā VP pārstāvim, kas mainīsies, ja likumā tiks iestrādātas profesionālās kvalifikācijas prasības.

**A.Melkers**: skaidro, ka pašlaik tiek prasīts apsardzes sertifikāts, kuru izsniedz personai, kas apguvusi saskaņā ar profesijas standartu izstrādāto izglītība programmu. Tāpat pārejas noteikumos dots termiņš, līdz kuram datumam MK izstrādā noteikumus, kādā kārtībā personai izsniedzams sertifikāts, lai dotu laiku personai attiecīgo sertifikātu iegūt.

**A.Latkovskis**: secina, ka uz 3.lasījumu likumā iestrādāt profesionālās kvalifikācijas prasības nav iespējams. Jautā, vai deputāti atbalsta 2.priekšlikumu.

**J.Ādamsons**: ierosina 2.priekšlikumu virzīt kā komisijas priekšlikumu.

**A.Latkovskis:** aicina balsot par J.Ādamsona priekšlikumu.

*Balsojums: 3 par , 2 pret, 5 atturas.*

**2.priekšlikums nav atbalstīts.**

**A.Latkovskis;** jautā, vai deputātiatbalsta 3.priekšlikumu.

**J.Ādamsons**: ierosina 3.priekšlikumu virzīt kā komisijas priekšlikumu.

**A.Latkovskis:** aicina balsot par J.Ādamsona priekšlikumu.

*Balsojums: 5 par , 2 pret, 3 atturas.*

*Atkārtots balsojums: 5 par , 3 pret, 2 atturas.*

**3.priekšlikums nav atbalstīts.**

**L.Millere**: ierosina likumprojektu iekļaut kā priekšlikumu likumprojektā Nr. 626, lai viena dienā Saeimā nebūtu jāskata divi tā paša nosaukuma likumprojekti, kas nav ieteicams no labas pārvaldības viedokļa.

**A.Latkovskis**: jautā, vai deputāti atbalsta Juridiskā biroja ierosinājumu.

*Deputātiem iebildumu nav*.

**Lēmums**:

likumprojektu “Grozījumi Apsardzes darbības likumā” (636/Lp12) atbalstīt un iekļaut kā priekšlikumu likumprojektā “Grozījumi Apsardzes darbības likumā” (626/Lp12).

**A.Latkovskis**: ierosina uzdot MK sagatavot izmaiņas normatīvajos aktos, nosakot stingrākus kritērijus fiziskās apsardzes jomā saistībā ar valsts un pašvaldību iepirkumiem, sagatavošanas darbā iesaistot arī citas ieinteresētās institūcijas.

**R.Balodis**: ierosina saistībā apsardzes mikrouzņēmumiem vērsties Budžeta un finanšu komisijā un aicināt apsvērt grozījumus Mikrouzņēmuma nodokļa likumā.

**K.Seržants**: atbalsta R.Baloža ierosinājumu.

**A.Latkovskis**: ierosina nosūtīt vēstuli Budžeta un finanšu komisijai, informējot par sēdē spriesto saistībā ar apsardzes mikrouzņēmumu nodokļa jautājumiem un rosināt apsvērt grozījumus Mikrouzņēmuma nodokļa likumā.

*Deputātiem iebildumu nav.*

**Lēmums***:*

- nosūtīt vēstuli Ministru kabinetam, uzdodot MK sagatavot izmaiņas normatīvajos aktos, nosakot stingrākus kritērijus fiziskās apsardzes jomā saistībā ar valsts un pašvaldību iepirkumiem;

- nosūtīt vēstuli Budžeta un finanšu komisijai, informējot par sēdē spriesto saistībā ar apsardzes mikrouzņēmumu nodokļa jautājumiem, un rosināt apsvērt grozījumus Mikrouzņēmuma nodokļa likumā.

*Sēde pabeigta 2016.gada 14.decembrī 11.00*

Komisijas priekšsēdētājs A.Latkovskis

Komisijas sekretārs K.Krēsliņš

Komisijas konsultante M .Markevica